দেশীয় মাছের বিখ্যাত জলাধার চলনবিলে ব্যাপকভাবে ডিমওয়ালা মা মাছ নিধন শুরু হয়েছে। মৎস্য বিভাগের কার্যকর কোনো ভূমিকা না থাকায় চলনবিলের ৯ উপজেলায় নির্বিচারে চলছে ডিমওয়ালা মা  মাছ নিধনযজ্ঞ।  এ বছর বৃষ্টিপাত তুলনামূলক বেশি হওয়ায় খাল, বিল, ডোবা, নালা ভরে উঠেছে। জ্যৈষ্ঠ-আষাঢ় মাস মাছের প্রজনন কাল। বর্তমান চলনবিলে দেশীয় প্রজাতির ডিমওয়ালা মাছ, যেমন বোয়াল, শোল, কই, মাগুর, পুঁটি, টাকি, টেংরা, বাতাসী, গুচি, বাইম, চিংড়িসহ প্রায় ৫০ প্রজাতির দেশীয় মাছের পেটে ডিম ভরা। আর এ সময় অসাধু কিছু মাছ শিকারি চলনবিলে বিভিন্ন স্থানে জাল, জালি, হেসি, খরা, বাসন, ধুন্ধি, কইজাল, মইজাল, এমনকি নিষিদ্ধ কারেন্ট জাল দিয়েও নির্বিচারে এসব ডিমওয়ালা মা মাছ নিধন করে যাচ্ছে।  মৎস্য ভা-ারখ্যাত চলনবিলে  জ্যৈষ্ঠ-আষাঢ় মাসে মা মাছগুলো ডিম দেয়। বৃষ্টিপাতের সঙ্গে মাছের ডিম ছাড়ার বিষয়টি জড়িত। এ বছর মধ্য বৈশাখ হতে চলনবিল অঞ্চলে বেশ বৃষ্টিপাত হচ্ছে। আর বৃষ্টিপাতের সময় স্বাভাবিক নিয়মেই খাল বিল ডোবা নালার মা মাছগুলো ডিম ছাড়তে আরম্ভ করেছে। কিন্তু এক শ্রেণীর অসাধু মাছ শিকারি যেসব বিলে পানি রয়েছে সেখানে মা মাছ শিকার করতে হুমড়ি খেয়ে পড়ছে। বাজারে ডিমওয়ালা মা মাছের ব্যাপক চাহিদা রয়েছে। দাম বেশি    পাওয়ার জন্য এ মৌসুমে ব্যবসা করতে মাছ শিকারিরা তৎপর।  চলনবিল অন্তত মাছ বিক্রি হয় এমন প্রায় ৬০-৭০টি হাট ও বাজারে  প্রকাশ্যে দেশীয় প্রজাতির ডিমওয়ালা মা মাছ দেদার বিক্রি হচ্ছে। এলাকায় হাট-বাজারে ওঠা ডিম ওয়ালা মা মাছ যেমন টেংরা প্রতি কেজি ৪০০ থেকে ৫০০ টাকা, শোল মাছ কেজি প্রতি ৪৫০ থেকে ৬৫০ টাকা, পুঁটি মাছ প্রতি কেজি ২৫০ থেকে ৩০০ টাকা, শিং মাছ ৬০০ থেকে ৭০০ টাকা বিক্রি হচ্ছে। রাতে চলনবিলের তাড়াশ, উল্লাপাড়া, শাহজাদপুর, রায়গঞ্জ, ভাঙ্গুড়া, ফরিদপুর, গুরুদাসপুর, সিংড়া উপজেলার বিস্তীর্ণ বিলের বিভিন্ন জলাশয়ে মা মাছ শিকার করছে জেলেরা। রাতের অন্ধকারে বেশির ভাগ মা মাছ শিকার করে সকালে তা বাজারে তোলা হচ্ছে।  এ ব্যাপারে তাড়াশ উপজেলার মৎস্য  কর্মকর্তা সেলিম আকতার এ প্রতিবেদককে জানান, চলনবিল একটি বৃহৎ এলাকা। এ বছর আগাম বৃষ্টিপাত হওয়ায় ডিমওয়ালা মা মাছ বিলে প্রচুর পাওয়া যাচ্ছে। লোকবলের অভাবে মা মাছ নিধনকারীদের বিরুদ্ধে কোনো ব্যবস্থা নেয়া সম্ভব হচ্ছে না। তবে চলনবিলের ৯ উপজেলার মৎস্য বিভাগের সমন্বয়ে উদ্যোগ নিলে পুরো চলনবিলে ডিমওয়ালা মা মাছ নিধন বন্ধ করা সম্ভব। তিনি তার উপজেলায় জনসচেতনতার জন্য অল্প সময়ের মধ্যেই মাইকিং করবেন বলে জানান।  একাধিক মাছ শিকারির সঙ্গে কথা বলে জানা গেছে, ডিমওয়ালা মা মাছ নিধন তাদেরও কাম্য নয়। দেশের বিভিন্ন স্থানে মাছ না  ধরার সময়কালে সরকারিভাবে সহযোগিতা থাকলেও চলনবিলের জেলেদের মাছের প্রজনন কালে মাছ না ধরার জন্য কোনো সহয়তা পান না। ফলে রুটিরুজির তাগিদেই তাদের মাছ ধরতে হয়।